मोरबी हादसे के भाई का बिलखता चेहरा आजतक नहीं भूली, जुल्म के खिलाफ उठाती रहूंगी आवाज
यह दर्दनाक दास्तां मोरबी हादसे के पीड़ितों के लिए इंसाफ की मुहिम चलाने वालीं अदिति रिंदानी ने सात समंदर पार आइसलैंड से वुमन भास्कर के लिए बात की।
'मैं अपनी छोटी बहन को शाम को मोरबी पुल पर घुमाने लाया था। मैं और मेरी 6 साल की बहन फ़ोटो खींच रहे थे, तभी पुल अचानक गिर गया। मैं तो बच गया पर बहन नहीं मिली। वह पानी में समा गई। मुझे अब जिंदगी भर यह मलाल रहेगा कि मैं क्यों बच गया और मैं बहन को वहां घुमाने क्यों ले गया।’
यह दर्दनाक कहानी बीते साल 30 अक्टूबर को गुजरात के मोरबी के एक पुल के गिरने के बाद अपनी बहन को रोते-रोते खोजते युवक की है। उसकी बहन उन लोगों में से एक थी जो मोरबी में उस दिन दुर्भाग्य से पुल पर मौजूद थे।
मोरबी हादसे की यह दर्दनाक दास्तां पीड़ितों के लिए इंसाफ की मुहिम चलाने वालीं अदिति रिंदानी ने सुनाई। सोशल एक्टिविस्ट अदिति सात समंदर पार आइसलैंड में हैं। वुमन भास्कर से बात करते हुए उन्होंने बताया कि चेंजडॉटओरआजी के जरिए एक कैंपेन भी चलाया है। पुल गिरने के 4 महीने बाद गुजरात सरकार ने बीते बृहस्पतिवार को हाईकोर्ट को बताया कि उसने शहरी क्षेत्रों में मौजूद प्रमुख और छोटे पुलों की जांच और रखरखाव के बारे में एक पॉलिसी तैयार की है, जिसकी अरसे से अदिति भी मांग करती रही हैं। आज के ’ये मैं हूं’ में अदिति से मिलते हैं और उनके सफर की कहानी उन्हीं की जुबानी सुनते हैं।
खुश हूं कि अब साल में दो बार पुलों की होगी जांच
मैं बहुत खुश हूं कि अब गुजरात हाईकोर्ट के कार्यवाहक चीफ जस्टिस एजे देसाई और जस्टिस बीरेन वैष्णव की पीठ के सामने राज्य सरकार ने कहा कि सरकार शहरी क्षेत्रों की तरह ही नगर पालिका और नगर निगम के भी छोटे-बड़े पुलों की निगरानी और देखभाल करेगी। अब राज्य सरकार साल में दो बार ऐसे हर पुल की जांच करेगी। मानसून के बाद भी एक बार जरूर पुल की जांच होगी। मेरी कहानी में आगे बढ़ने से पहले इस पोल पर अपनी राय देते चलिए-
भाई या बहन के आंसू तो नहीं पोंछ सकती, मगर ऐसे हादसे फिर न हो, इसके लिए उठाई आवाज
मैं मोरबी से 100 किमी दूर जामनगर में पली-बढ़ी और अपनी मास्टर्स की पढ़ाई करने के लिए आइसलैंड आई हूं। मोरबी पुल हादसे ने मुझे झकझोर कर रख दिया। किसी ने भाई खोया तो किसी ने बहन। ऐसे 141 लोगों की जान चली गई। मैंने पूरे गुजरात में ऐसे हादसों को रोकने के लिए सोशल मीडिया पर ऑनलाइन मुहिम छेड़ी। मेरे कैंपेन में 15 हजार से ज्यादा लोग जुड़े और अपना समर्थन दिया। इसमें मैंने सरकार से मांग की थी की वो पुलों की सुरक्षा के लिए पुख्ता कदम उठाएं। जैसे- सुरक्षा जांच और उस पर एकसाथ कितने लोग गुजर सकते हैं। गुजरात सरकार के इस कदम से मेरी यह मांग पूरी होती दिख रही है।
गुजरात से पहली शख्स, जिसे जेंडर इक्वालिटी प्रोग्राम के लिए चुना गया
मैं इस वक्त आइसलैंड की राजधानी रेक्याविक में जेंडर इक्वॉलिटी स्टडीज़ में मास्टर डिप्लोमा कर रही हूं, जिसके लिए मुझे फुल स्कॉलरशिप मिली। इसमें 16 अलग-अलग देशों से लोग चुनकर आते हैं। मैं गुजरात से पहली शख्स हूं, जो इस प्रतिष्ठित प्रोग्राम के लिए चुनी गई। मैं जामनगर में 12वीं तक पढ़ाई करने के बाद 2005 में अहमदाबाद आ गई। इसके बाद दो साल मैंने डेवलपमेंट कम्युनिकेशन में मास्टर्स किया। इसी दौरान लगा कि मुझे सोसायटी के लिए कुछ काम करना चाहिए। मेरे पापा बैंक कर्मचारी थे और मां होममेकर हैं। मेरे पति एक डिजिटल मीडिया कंपनी के हेड हैं। शादी के बाद सभी ने मेरा काफी सपोर्ट किया।
समोसे बेचने वाला न देख पाने वाले बेटे का गाना सुनकर रोने लगा तो मैं भी रोने लगी
पढ़ाई के बाद में मैं एक रेडियो चैनल में आरजे भी रही। मैं यहां भी अपने प्राेग्राम में कई तरह के कैंपेन करती थी। एक वाकया है, जो मुझे भुलाए नहीं भूलता। एक नेत्रहीन सिंगर थे। मैं उनका इंटरव्यू कर रही थी। मैंने सबसे कहा था कि कोई भी इंटरव्यू के दौरान अंदर या बाहर न जाए। इस प्रोगाम में सिंगर के पिता भी आए थे। जैसे ही इंटरव्यू शुरू हुआ, अचानक सिंगर के पिता केबिन का दरवाजा खोलकर बाहर चले गए। मुझे गुस्सा तो बहुत आया।
जब इंटरव्यू पूरा हुआ तो मैं बाहर गई तो देखा कि वह रो रहे थे। किसी पुरुष को इस तरह से रोता देखकर मुझे समझ नहीं आया कि मैं उन्हें किस तरह शांत कराऊं। उनको पानी पिलाया और फिर पूछा कि क्या हुआ, जो आप अचानक बाहर आ गए। इस पर उन्होंने कहा कि मैं सोचता था कि मेरा बेटा जिंदगी में कुछ नहीं कर पाएगा। उसे सहानुभूति के सहारे जिंदगी गुजारनी पड़ेगी। वह दुनिया कैसे देखेगा? मगर आज उसका इंटरव्यू और उसे स्टूडियो में गाते देख मैं अपने आप को संभाल नहीं पाया। मैं समोसा बेचता हूं, यह तो मैं कभी सोच नहीं सकता था कि मेरा बेटा ये मुकाम हासिल करेगा। उनकी यह बात सुनकर मैं भी रोने लगी।
मीटू कैंपेन में जुड़े 53 हजार लोग
इससे पहले भी मैंने 2019 में #MoreSchoolsForGirls कैंपेन चलाया था, जिसको कि सफलता मिली। 2018 में #MeToo अभियान के दौरान एक कैंपेन चलाया जिसके साथ 53,000 लोग जुड़े थे।
क्या हुआ था मोरबी पुल पर 
30 अक्टूबर 2022 को मोरबी में बने नए पुल के ढहने से 141 लोगों ने जानें गंवाई थी। सिर्फ़ 125 लोगों का ही वजन उठा सकने लायक इस सस्पेंशन ब्रिज पर उस समय महिलाओं और बच्चों समेत 500 लोग मौजूद थे। हादसे के समय पुल को सपोर्ट करने वाली केबल अचानक टूट गई थी।
चलते-चलते…
मैंने समाज में बदलाव लाने के लिए कई मुहिम चलाई। मुझे कामयाबी भी मिली। मोरबी हादसा हो या बेटी बचाओ-बेटी पढ़ाओ मुहिम, महिला हिंसा या रेप जैसे घिनौने अपराध को लेकर समाज को जागरूक करती रहूंगी। यही वजह है कि मैं पढ़ाई भी इन्हीं मुद्दों को लेकर कर रही हूं।